- Hindi News
- National
- अब आयुर्वेद में हर बीमारी का नाम देशभर में एक होगा, बनेगी 16 सौ शब्दों की नई शब्दावली
अब आयुर्वेद में हर बीमारी का नाम देशभर में एक होगा, बनेगी 16 सौ शब्दों की नई शब्दावली
देशभर में आयुर्वेद पद्धति से इलाज को सरल बनाने के लिए 1600 शब्दों की कॉमन शब्दावली बनाई जाएगी। इन शब्दावली के बाद बीमारी की पहचान व इलाज में सुविधा होगी। अभी आयुर्वेद में देश के अलग-अलग राज्यों में एक ही बीमारी के नाम भी अलग-अलग हैं। इससे इलाज में कई बार दिक्कत भी आती है। नई शब्दावली से इसे दूर कर दिया जाएगा।
आयुर्वेद विशेषज्ञों ने उदाहरण दिया कि आमवात को उत्तर भारत में रुमेटाइड आर्थराइटिस तथा दक्षिण में गाउट के नाम से जाना जाता है। इसी तरह से एनीमिया, सीटी-स्कैन पंचकर्म को विभिन्न राज्यों में अलग-अलग नाम से जाना जाता है। इससे आयुर्वेद डॉक्टरों ही नहीं, मरीजों को भी परेशानी उठानी पड़ती है। नई शब्दावली तैयार करने के लिए जल्द ही जयपुर में तीन दिवसीय कार्यशाला होने वाली है। इसमें देशभर के जाने-माने आयुर्वेद विशेषज्ञ मंथन कर कॉमन शब्दावली तैयार करेंगे।
अभी इस विषय पर राष्ट्रीय आयुर्वेद संस्थान जयपुर में देशभर के 50 जाने-माने विशेषज्ञों की तीन दिवसीय कार्यशाला चल रही है। वे आम बोलचाल की भाषा वाली 1600 शब्दों की बीमारियों की आयुर्वेदिक शब्दावली तैयार करेंगे। इसे केंद्र के वैज्ञानिक एवं तकनीकी शब्दावली आयोग को भेजा जाएगा तथा मंजूरी मिलते ही प्रकाशित कर दिया जाएगा। राष्ट्रीय आयुर्वेद संस्थान के डॉ. पवन कुमार गोदतवार का कहना है कि इससे टर्मिनोलॉजी का मानकीकरण होगा तथा डायग्नोसिस से इलाज तक में एकरूपता आएगी।
250 साल पुरानी बुक फिर से छापने की तैयारी
सेंट्रल काउंसिल फॉर रिसर्च इन आयुर्वेदिक साइंस (सीसीआरएमएस) नई दिल्ली ने विलुप्त हो चुकी 250 साल पुरानी हस्तलिखित पांडुलिपि ‘संकेत मंजरी टीका’ को फिर से प्रकाशित करने की तैयारी शुरू कर दी है। अष्टांग हृदय को समझाने वाली यह पांडुलिपि उज्जैन के वैद्य मनींद्र कुमार व्यास के पास सुरक्षित है। अब केंद्र सरकार मानदेय देकर इसके प्रकाशन का अधिकार लेगी। इससे 250 साल पुरानी जानकारियां आमजन के पास पहुंचेगी। प्रकाशन का निर्णय हाल ही में हैदराबाद में आयोजित साहित्यिक अनुसंधान समूह की बैठक में लिया गया।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva